Character Sinicus
Character Sinicus vel character Han (漢字, simpliciter 汉字 Hànzì), vel Latinitate classica littera Sinica, est scriptura qua lingua Sinica scripta singulam syllabam reddit. Quisque character, quia haec lingua plerumque ex dictionibus monosyllabis constat, persaepe singulum nomen vel verbum vel singula orationis pars exprimit. Hi characteres non solum ad Sinicam (hànzì) scribendam adhibentur, sed etiam modo logogrammate ad Iaponiensem (kanji), et minus frequenter Coreanam (hanja), et olim Vietnamiensem (hán tự) scribendas. Numerus signorum Sinicorum in lexico Kangxi est fere 47 035. Litterae singulae secundum usum et origines dividuntur in ideogrammata, phonogrammata, et pictogrammata, ex quibus saepe formantur multa composita ideogrammatica, et composita phonosemantica, ut singula concepta reddantur.